
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 5 iulie 2012
PL-x 260/2012


AVIZ

asupra

proiectului de Lege pentru modificarea şi completarea Legii nr.372/2005 privind performanţa energetică a clădirilor
În conformitate cu prevederile art.95 şi 115 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege pentru modificarea şi completarea Legii nr.372/2005 privind performanţa energetică a clădirilor, trimis cu adresa nr. PL-x 260 din 25 iunie 2012, înregistrat cu nr.31/532 din 26 iunie 2012.
Proiectul de lege a fost adoptat de Senat, în şedinţa din 18 iunie 2012, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare. 
Proiectul de lege are ca obiect de reglementare modificarea şi completarea Legii nr.372/2005 privind performanţa energetică a clădirilor, cu modificările ulterioare, în vederea consolidării cadrului juridic privitor la performanţa energetică a clădirilor, ca urmare a necesităţii adaptării şi actualizării legislaţiei naţionale cu noile reglementări comunitare în acest domeniu, în contextul îndeplinirii angajamentelor ce-i revin României şi care derivă din calitatea sa de stat membru al Uniunii Europene.
Din punct de vedere al dreptului european, proiectul de act normativ cade sub incidenţa reglementărilor statuate la nivelul Uniunii Europene, subsumate Politicii europene în domeniul energiei, integrate segmentului legislativ rezervat – Principiilor generale şi programe, în sectorul – Utilizării raţionale şi conservarea energiei.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 3 iulie 2012.

Membrii Comisiei au examinat proiectul de lege supus avizării, expunerea de motive şi avizul favorabil, cu observaţii şi propuneri al Consiliului Legislativ, transmis cu adresa nr. 262 din 30 martie 2012.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a proiectului de lege. 
În raport de obiectul şi conţinutul reglementării, proiectul de lege face parte din categoria legilor ordinare. 

                             VICEPREŞEDINTE,                          
            SECRETAR,

                                 Florin Iordache                                     Gabriel Andronache

Consilier parlamentar,

Rodica Penescu        
PAGE  
2

_1402311884.unknown

